
МИНИСТАРСТВО ПРОСВЕТЕ, НАУКЕ И 

ТЕХНОЛОШКОГ РАЗВОЈА
11 000 БЕОГРАД

Немањина 22-26                                     
На  основу члана 18. став 4. Закона о Заштитнику грађана („Службени гласник РС“, бр. 79/05 и 54/07), Заштитник грађана је са становишта своје законом утврђене надлежности, размотрио текст Нацрта закона о студентском организовању, који је Министарство доставило на мишљење својим актом број:  011-00-00133/2021-06 од 13. 05. 2021. године и даје следеће 
МИШЉЕЊЕ
НА НАЦРТ ЗАКОНА 

О СТУДЕНТСКОМ ОРГАНИЗОВАЊУ
Заштитник грађана поздравља израду Нацрта закона о студентском организовању (у даљем тексту: Нацрт закона), имајући у виду да постојећи Закон о високом образовању није у довољној мери уредио ову област. 
Несумњиво, током свог рада, Заштитник грађана уочио је потребу за уређењем правног оквира којим се прописује остваривање права студената да кроз своје организације и тела, партиципирају у раду високошколске установе. 
Ова институција подржава циљеве које је предлагач истакао у процесу израде Нацрта закона, те ради даљег унапређења законског текста, указује на следеће.
Заштитник грађана сматра да је неопходно да се у ставу 2. члана 7. Нацрта закона реч: ,,хендикепом“ замени са речи: ,,инвалидитетом“, што је у складу са појмовима који се користе у међународним документима који обавезују Републику Србију, као што је УН Конвенција о правима особа са инвалидитетом
, као и са појмовима који се користе у важећим законима, између осталог, у Закону о забрани дискриминације
, Закону о спречавању дискриминације особа са инвалидитетом
, Закону о професионалној рехабилитацији и запошљавању особа са инвалидитетом
 и у релевантним стратешким документима,   Стратегији унапређења положаја особа са инвалидитетом у Републици Србији за период од 2020. до 2024. године, као и у пратећем Акционом плану за период од 2021. до 2022. године
.
Такође, мишљења смо, да би, како би се обезбедило сигурно учешће студената са инвалидитетом и студената уписаних по афирмативној мери у доношење одлука и обављању активности које су за њих од значаја, између осталих, заштиту права студената, поменути став 2. члана 7. Нацрта закона требало додатно изменити и допунити, тако да гласи:
,,Представници студената са инвалидитетом и студената уписаних по афирмативној мери заступљени су у чланству студентског парламента сразмерно процентуалном учешћу у укупном броју студената уписаних у школској години у којој се бира студентски парламент, али је неопходно да најмање по један представник студената са инвалидитетом и студената уписаних по афирмативној мери буде заступљен у чланству студентског парламента“.
Осим тога, Заштитник грађана указује да став 3. члана 7. Нацрта закона треба изменити и допунити у циљу усклађивања са УН Конвенцијом о елиминацији свих облика дискриминације жена и чланом 6. Закона о родној равноправности
 и омогућавања уравнотежене заступљености полова у Студентском парламенту, тако да гласи:
,,Начин избора и број чланова студентског парламента утврђује се општим актом студентског парламента, уз обезбеђивање уравнотежене заступљености полова на високошколској установи, која постоји када је заступљеност једног од полова између 40 -50% у односу на други пол, водећи рачуна о заступљености свих студијских програма“.
Сходно наведеном, мишљења смо да је став 2. члана 8. Нацрта закона потребно изменити, тако да гласи:
,,У стручним органима високошколске установе и њиховим телима студенти чине 20% чланова, у складу са Законом и статутом високошколске установе, водећи рачуна о уравнотеженој заступљености полова и сразмерној заступљености студената са инвалидитетом и студената уписаних по афирмативној мери, тако да је најмање по један представник студената са инвалидитетом и студената уписаних по афирмативној мери заступљен у овим телима“.
Коначно, став 8. члана 10. Нацрта закона, према мишљењу Заштитника грађана,  требало би преформулисати, имајући у виду да  предложена формулација није јасна и разумљива.

	ЗАШТИТНИК ГРАЂАНА



	

	мр Зоран Пашалић


�  Закон о потврђивању Конвенције о правима особа са инвалидитетом ("Сл. гласник РС – Међународни уговори", бр. 42/2009


� "Сл. гласник РС", бр. 22/2009 и 52/2021


� "Сл. гласник РС", бр. 33/2006 и 13/2016


� "Сл. гласник РС", бр. 36/2009 i 32/2013


� Документи су доступни на: � HYPERLINK "https://www.srbija.gov.rs/dokument/45678/strategije-programi-planovi-.php" �https://www.srbija.gov.rs/dokument/45678/strategije-programi-planovi-.php�


� "Сл. гласник РС", бр. 52/2021

